KIRJALLINEN KYSYMYS E-2584/99 esittäjä(t): Herbert Bösch (PSE) komissiolle. Lihaluujauhon sisältämät BSE-taudin aiheuttajat.



Virallinen lehti nro 225 E , 08/08/2000 s. 0175 - 0176



KIRJALLINEN KYSYMYS E-2584/99 esittäjä(t): Herbert Bösch (PSE) komissiolle (11. tammikuuta 2000) Aihe: Lihaluujauhon sisältämät BSE-taudin aiheuttajat Sveitsin saksankielisen television 26.8.1999 esittämässä lähetyksessä annettujen tietojen mukaan Sveitsissä ei todistettavasti noudatettu vuoden 1997 loppuun mennessä EU:n määräyksiä, jotka koskevat mahdollisten BSE-taudin aiheuttajien tuhoamista lihaluujauhon valmistuksessa. Ohjelmasta kävi ilmi, että sveitsiläisten tuottajien ei ollut kyseisenä aikana teknisesti mahdollista kuumentaa luujauhoa määräysten mukaisesti kolmen barin paineen alaisena 20 minuutin ajaksi 133 celsiusasteeseen. Viralliset vientiasiakirjat kuitenkin myönnettiin, ja niiden perusteella Sveitsistä on tuotu EU:n alueelle tuhansia tonneja lihaluujauhoa. 1. Onko komissio tietoinen tapauksesta? 2. Onko komissio tarkastanut Sveitsistä tuotua luujauhoa? Jos on, millaisia olivat tarkastusten tulokset? 3. Mihin EU:n jäsenvaltioihin on tuotu ennen vuoden 1997 loppua sveitsiläistä lihaluujauhoa? 4. Onko olemassa tietoja siitä, kuinka tämä luujauho on päätynyt elintarvikekiertoon? 5. Onko komissio toteuttanut toimia estääkseen sveitsiläisen lihaluujauhon tuonnin jatkumisen? 6. Onko komissio tietoinen muista vastaavanlaisista tapauksista? David Byrnen komission puolesta antama vastaus (14. helmikuuta 2000) Komissio ei ole tietoinen arvoisan parlamentin jäsenen esille ottamista seikoista ja aikoo pyytää Sveitsin viranomaisilta lisätietoja asiasta. Komissio ottaa yhteyttä arvoisaan parlamentin jäseneen saatuaan kyseiset tiedot. Sveitsin terveysviranomaiset seuraavat yleensä hyvin tarkkaan yhteisön lainsäädännön kehittymistä ja siirtävät kansalliseen lainsäädäntöönsä tietyt jäsenvaltioiden hyväksymät päätökset. Sveitsi on toukokuusta 1996 lähtien sisällyttänyt lainsäädäntöönsä säännöksiä, jotka vastaavat eläinjätteen käsittelyssä BSE-taudinaiheuttajien inaktivoimiseksi käytettävien vaihtoehtoisten lämpökäsittelyjärjestelmien hyväksymisestä 18 päivänä heinäkuuta 1996 tehdyn komission päätöksen 96/449/EY(1) mukaisia säännöksiä. (Päätös on nyt korvattu eläinjätteen prosessoimisessa sovellettavista toimenpiteistä tarttuvilta spongiformisilta enkefalopatioilta suojaamiseksi ja komission päätöksen 97/735/EY muuttamisesta 19 päivänä heinäkuuta 1999 tehdyllä neuvoston päätöksellä 1999/534/EY(2).) Kyseisessä päätöksessä vahvistettiin eläinjätteen käsittelylaitoksissa käytettävien käsittelyjärjestelmien vähimmäiskriteerit (133 Celsius-asteen lämpötila kolmen baarin paineessa vähintään 20 minuutin ajan). Komission elintarvike- ja eläinlääkintätoimisto on tehnyt tarkastuskäyntejä arvioidakseen toimia, joita Sveitsin viranomaiset ovat toteuttaneet nautojen spongiformisten enkefalopatioiden valvomiseksi ja torjumiseksi alueellaan. Tarkastuskäyntien yhteydessä ei ole tullut esiin puutteita eläinjätteiden käsittelyä koskevaan eurooppalaiseen lainsäädäntöön verrattuna. Tarkastusraporttien tiedot ovat kokonaisuudessaan yleisön saatavilla Internetissä seuraavassa osoitteessa: http://europa.eu.int/comm/dg24/health/vi/index_en.html. (1) EYVL L 184, 24.7.1996. (2) EYVL L 204, 4.8.1999.